**Patrik Valtteri Virta** (s. 6. maaliskuuta 1996 Hämeenlinna) on suomalainen jääkiekkoilija. Virta on pelipaikaltaan keskushyökkääjä, mutta hän osaa pelata myös laidassa. Virta laukoo oikealta.

Ura
---

### Seuraura

Virta on Hämeenlinnan Pallokerhon kasvatti. Hän toimi kaudella 2011–2012 seuran C-nuorten kapteenina ja oli runkosarjassa HPK:n paras pistemies ja syöttäjä tehoilla 15+20=35. Kaudella 2012–2013 Virta oli seuran B-nuorten paras pistemies tehoilla 18+28=46 ja kevään 2013 pudotuspeleissä HPK:n paras pistemies ja maalintekijä tehoilla 5+2=7. Hän vahvisti kauden aikana myös HPK:n B2-nuoria, joiden mukana Virta voitti kauden päätteeksi Suomenmestaruuden. Kauden 2013–2014 hän pelasi pääasiassa seuran A-nuorissa, joiden kanssa Virta osallistui myös Junior Club World Cupiin, joka päättyi hopeaan.

Kaudella 2014–2015 Virta debytoi HPK:n SM-liigajoukkueessa. Hän teki liigadebyyttinsä 18. lokakuuta 2014 Vaasan Sportia vastaan. Virta merkittiin HPK:n nelosketjun vasempaan laitaan Toni Jalon ja Eetu-Ville Arkiomaan viereen. Hän sai ottelussa jääaikaa 5.32 minuuttia. Virta avasi maalitilinsä SM-liigassa kahdella osumalla hänen 19-vuotissyntymäpäivänään viidennessä ottelussaan 6. maaliskuuta 2015 Tampereen Ilvestä vastaan. Virran toinen osuma jäi HPK:n 3–1-voittoon päättyneen ottelun ratkaisumaaliksi. Hänet palkittiin ottelun *Ilta-Sanomien* kolmen tähden tähtipelaajana ja myös Juhani Parkkinen valitsi Virran legendojen tähtien kolmostähdeksi. Hän pelasi kauden aikana kaikkiaan viisi SM-liigaottelua. Suurimman osan kaudestaan Virta pelasi kuitenkin A-nuorissa. Hän sijoittui tehoilla 29+46=75 koko A-nuorten SM-liigan pistepörssissä toiseksi edellään vain Ilveksen Eemeli Suomi. Virta teki koko sarjassa eniten ylivoimamaaleja (15) ja hänet palkittiin A-nuorten SM-liigan joulukuun 2014 kuukauden pelaajana. Virta voitti myös kevään 2015 pudotuspelien piste- ja maalipörssin tehoilla 10+5=15. Hän voitti kauden päätteeksi A-nuorten SM-hopeaa. Virta palkittiin koko A-nuorten SM-liigan parhaana pelaajana Teemu Selänne -palkinnolla, parhaana hyökkääjänä Saku Koivu -palkinnolla sekä valittiin ensimmäiseen tähdistökentälliseen.

Kaudeksi 2015–2016 Virta siirtyi kaksivuotisella sopimuksella Turun Palloseuraan. Elokuussa 2015 seura lainasi hänet alustavasti koko ensimmäisen sopimuskauden kattavalla sopimuksella Mestis-joukkue TUTO Hockeyn riveihin. Virta pelasi alkukaudella vain neljä runkosarjaottelua, kunnes hän palasi syyskuun lopulla TPS:n vahvuuteen paikkaamaan loukkaantumisia. Virta pelasi joukkueessa kauden aikana 33 runkosarja- ja yhden playoff-ottelun tehopistein 2+2=4 sekä viisi Mestarien liigan ottelua tehopistein 1+2=3. Loppukaudella hän vahvisti myös Mestis-joukkue Savonlinnan Pallokerhoa seitsemän runkosarja- ja viiden playoff-ottelun verran. Lokakuussa 2016 Virta teki TPS:n kanssa kaksivuotisen jatkosopimuksen.

Virta sai alkukaudella 2016–2017 osaksi Éric Perrinin ja Tadas Kumeliauskasin loukkaantumisten myötä vastuuta aina TPS:n ykkössentterin roolissa. Hän teki runkosarjassa lopulta 49 ottelussa tehot 14+12=26 ja oli joukkueen kolmanneksi paras maalintekijä. Pudotuspeleissä Virta oli tehoilla 5+1=6 TPS:n paras pistemies ja maalintekijä, kuten myös Mestarien liigassa tehoilla 3+3=6. Hän myös jakoi CHL:ssä joukkueen sisäisen tehotilaston voiton kolmen muun pelaajan kanssa lukemalla +5. Virran SM-liigauran ensimmäinen playoff-maali syntyi ensimmäisessä puolivälieräottelussa 21. maaliskuuta 2017 ylivoimalla Helsingin IFK:ta vastaan. Hänen osumansa jäi TPS:n 4–1-voittoon päättyneen ottelun voittomaaliksi. Virta sai ottelussa myös syöttöpisteen oltuaan kakkossyöttäjänä Erik Thorellin vastustajan tyhjään maaliin viimeistelemään osumaan. Kari Kanervo valitsi hänet ottelun Alumnien tähtien kakkostähdeksi. HIFK kuitenkin lopulta voitti koko ottelusarjan ja eteni välieriin otteluvoitoin 4–3.

New York Rangers varasi yli-ikäisen (21 vuotta) Virran seitsemännellä kierroksella 207. pelaajana NHL:n varaustilaisuudessa 2017. Kaudella 2017–2018 hän teki lopullisen läpimurtonsa SM-liigan eliittiin ja oli tehoilla 14+26=40 TPS:n kolmanneksi paras pistemies. Kaudeksi 2018–2019 Virta siirtyi vuoden mittaisella sopimuksella KHL:n slovakialaisjoukkue HC Slovan Bratislavaan. Marraskuussa 2018 hänen sopimuksensa kuitenkin purettiin. Seuraavana päivänä Virran vahvistettiin siirtyvän loppukauden sopimuksella Ruotsin SHL-liigan Örebro HK:hon.

Kaudeksi 2019–2020 Virta palasi Suomeen ja siirtyi kaksivuotisella sopimuksella Tapparaan. Joulukuun 2019 lopulla hän joutui yli kuukaudeksi sivuun, kun HPK:n Tommi Tikka taklasi Virtaa poikittaisella mailalla päähän. Tikalle ei tuomittu tilanteesta jäähyä. Kaudeksi 2020–2021 Virta nimettiin Tapparan varakapteeniksi. Hän teki SM-liigan yhden kauden piste-ennätyksensä tehoilla 21+15=36, joilla Virta oli joukkueen paras maalintekijä ja kolmanneksi paras pistemies. Hän jakoi koko SM-liigan maalipörssin kahdeksannen sijan HPK:n Valtteri Puustisen ja Pelicansin Rudolf Červenýn kanssa. Pudotuspeleissä Virta jäi yhdeksässä ottelussa kuitenkin kokonaan ilman tehopisteitä. Joulukuussa hän teki Tapparan kanssa kaksivuotisen jatkosopimuksen.

Virta oli kaudella 2021–2022 17 osumallaan Tapparan kolmanneksi paras maalintekijä. Hän voitti kauden päätteeksi Suomenmestaruuden. Virta eteni joukkueen kanssa myös Mestarien liigan finaaliin, mutta mestaruuden vei lopulta kuitenkin ruotsalainen Rögle BK lukemin 2–1. Loppukaudella 2022–2023 hän kärsi loukkaantumisista. Virta ajautui Tapparassa lopulta sivuraiteille ja pudotuspeleissä hänen oli vaikea mahtua joukkueen kokoonpanoon. Virta pelasi vain kaksi playoff-ottelua. Hän voitti kauden päätteeksi Suomenmestaruuden. Virta voitti kauden aikana Mestarien liigan mestaruuden.

Huhtikuussa 2023 *Hämeen Sanomat* uutisoi lehden saamien tietojen mukaan Virran palaavan kasvattajaseuraansa Hämeenlinnan Pallokerhoon, mutta hänen sopimuksensa sisältäneen myös option ulkomaille siirtymisestä. Kesäkuussa Virran vahvistettiin lopulta siirtyvän kaudeksi 2023–2024 vuoden mittaisella sopimuksella Saksan DEL-liigan ERC Ingolstadtiin.

### Maajoukkueura

Virta on pelannut 15 nuorten maaottelua. Hän putosi viimeisten joukossa alle 20-vuotiaiden MM-leiriryhmästä vuoden 2016 turnaukseen. Hän on pelannut myös yhden poikien maaottelun ja Virta osallistui myös alle 18-vuotiaiden MM-leiritykseen vuoden 2014 turnaukseen.

Muuta
-----

Virran isä Tony pelasi omalla urallaan neljät miesten MM-kilpailut ja hän pelasi myös kaksi NHL-ottelua Minnesota Wildissa kaudella 2001–2002.

Patrik Virta valmistui ylioppilaaksi Hämeenlinnan lyseon lukiosta keväällä 2015.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2013–2014 | HPK | A-SM | 32 | 15 | 14 | 29 | 8 | 3 | 0 | 0 | 0 | 2 |
| 2014–2015 | HPK **(A)** | A-SM | 43 | 29 | 46 | 75 | 55 | 12 | 10 | 5 | 15 | 10 | Ykköstähdistö |
|  | HPK | SM-liiga | 5 | 2 | 0 | 2 | 2 | – | – | – | – | – |
| 2015–2016 | TPS | A-SM | 2 | 0 | 1 | 1 | 2 | – | – | – | – | – |
|  | TPS | SM-liiga | 33 | 2 | 2 | 4 | 8 | 1 | 0 | 0 | 0 | 0 |
|  | TUTO Hockey | Mestis | 4 | 1 | 1 | 2 | 4 | – | – | – | – | – |
|  | SaPKo | Mestis | 7 | 2 | 2 | 4 | 2 | 5 | 2 | 2 | 4 | 0 |
| 2016–2017 | TPS | SM-liiga | 49 | 14 | 12 | 26 | 22 | 6 | 5 | 1 | 6 | 4 |
| 2017–2018 | TPS **(A)** | SM-liiga | 58 | 14 | 26 | 40 | 24 | 8 | 2 | 1 | 3 | 0 |
| 2018–2019 | HC Slovan Bratislava | KHL | 21 | 2 | 7 | 9 | 6 | – | – | – | – | – |
|  | Örebro HK | SHL | 37 | 7 | 8 | 15 | 10 | 2 | 1 | 0 | 1 | 0 |
| 2019–2020 | Tappara | SM-liiga | 42 | 13 | 10 | 23 | 20 | – | – | – | – | – |
| 2020–2021 | Tappara **(A)** | SM-liiga | 56 | 21 | 15 | 36 | 42 | 9 | 0 | 0 | 0 | 10 |
| 2021–2022 | Tappara **(A)** | SM-liiga | 54 | 17 | 19 | 36 | 38 | 15 | 3 | 2 | 5 | 12 | Kanada-malja |
| 2022–2023 | Tappara **(A)** | SM-liiga | 41 | 6 | 12 | 18 | 24 | 2 | 0 | 0 | 0 | 0 | Kanada-malja |
| 2023–2024 | ERC Ingolstadt | DEL | 43 | 9 | 11 | 20 | 8 | 7 | 1 | 1 | 2 | 4 |
| 8 kautta | yhteensä | SM-liiga | 338 | 89 | 96 | 185 | 180 | 41 | 10 | 4 | 14 | 26 |
| 1 kausi | yhteensä | SHL | 37 | 7 | 8 | 15 | 10 | 2 | 1 | 0 | 1 | 0 |
| 1 kausi | yhteensä | KHL | 21 | 2 | 7 | 9 | 6 | – | – | – | – | – |
| 1 kausi | yhteensä | Mestis | 11 | 3 | 3 | 6 | 6 | 5 | 2 | 2 | 4 | 0 |

Lähteet
-------

* Patrik Virta The Internet Hockey Databasessa (englanniksi)
* Patrik Virta Eurohockey-sivustolla (englanniksi)
* Patrik Virta *Elite Prospects*. Everysport Media Group AB.  (englanniksi)

### Viitteet

1. 1 2  Ikonen, Petteri: Nuorten SM: HPK:n Patrik Virrasta kuukauden pelaaja *leijonat.fi*.  18.12.2014. Suomen Jääkiekkoliitto – Finlands Ishockeyförbund ry. Viitattu 15.3.2015.
2. ↑  Urheilukoulun talvilajien saapumiserä III/17 valittu *maavoimat.fi*.  14.3.2017. Puolustusvoimat. Viitattu 28.7.2017.
3. 1 2 3 4 5 6 7  Patrik Virta *Elite Prospects*. Everysport Media Group AB.  (englanniksi)
4. ↑  Elite Prospects - HPK U16 *eliteprospects.com*. Everysport Media Group AB. Viitattu 22.6.2019. (englanniksi)
5. ↑  Elite Prospects - HPK U18 *eliteprospects.com*. Everysport Media Group AB. Viitattu 22.6.2019. (englanniksi)
6. ↑  Kokoonpanot *liiga.fi*.  18.10.2014. Jääkiekon SM-liiga Oy. Viitattu 6.8.2020.
7. ↑  Ottelutilastot *liiga.fi*.  18.10.2014. Jääkiekon SM-liiga Oy. Viitattu 18.10.2014.
8. ↑  Yllätysratkaisija piti HPK:n unelman elossa *is.fi*.  6.3.2015. Sanoma Media Finland Oy. Viitattu 7.3.2015.
9. ↑  Otteluseuranta *liiga.fi*.  6.3.2015. Jääkiekon SM-liiga Oy. Viitattu 7.3.2015.
10. ↑  Elite Prospects - U20 SM-liiga Stats 2014-2015 *eliteprospects.com*. Everysport Media Group AB. Viitattu 22.6.2019. (englanniksi)
11. ↑  Mennander, Pasi: Nuorten SM-liigan kauden 2014-15 palkitut pelaajat ja tähtikentät *leijonat.fi*.  9.3.2015. Suomen Jääkiekkoliitto – Finlands Ishockeyförbund ry. Viitattu 24.10.2015.
12. ↑  TPS:lle kaksi uutta hyökkääjää ja jatkosopimus *Jatkoaika.com*.  31.3.2015. Jatkoaika r.y. Viitattu 1.4.2015.
13. ↑  TUTO vahvistuu kolmella hyökkääjällä ja Jokerit-puolustajalla *Jatkoaika.com*.  17.8.2015. Jatkoaika r.y. Viitattu 21.8.2015.
14. ↑  TPS kotiuttaa lainamiehiä *Jatkoaika.com*.  29.9.2015. Jatkoaika r.y. Viitattu 21.8.2015.
15. ↑  Virralle jatkoa TPS:ään - "Potentiaalia on vielä paljon jäljellä" *Jatkoaika.com*.  24.10.2016. Jatkoaika r.y. Viitattu 24.10.2016.
16. ↑  Elite Prospects - TPS *eliteprospects.com*. Everysport Media Group AB. Viitattu 22.6.2019. (englanniksi)
17. ↑  Otteluseuranta *liiga.fi*.  21.3.2017. Jääkiekon SM-liiga Oy. Viitattu 12.4.2017.
18. ↑  Leppäsyrjä, Jussi: "Paketti on ollut onnistunut" *kiekko.ts.fi*.  7.3.2018. Turun Sanomat Oy.  Arkistoitu 3.5.2018. Viitattu 22.4.2018.
19. ↑  Elite Prospects - TPS *eliteprospects.com*. Everysport Media Group AB. Viitattu 22.6.2019. (englanniksi)
20. ↑  Hepojärvi, Harri: TPS:lle paha menetys! Tykkikauden pelannut Patrik Virta siirtyy KHL:ään - "Häneltä odotetaan tehoja" *iltalehti.fi*.  17.7.2018. Alma Media Suomi Oy. Viitattu 10.7.2023.
21. ↑  Pesu, Vili: Patrik Virta lähti KHL-seura Slovan Bratislavasta *is.fi*.  6.11.2018. Sanoma Media Finland Oy. Viitattu 10.7.2023.
22. ↑  Koivuranta, Matias: KHL:stä lähtenyt Patrik Virta siirtyi Ruotsiin *is.fi*.  7.11.2018. Sanoma Media Finland Oy. Viitattu 7.11.2018.
23. ↑  Seppä, Lassi: Tapparan uusi maalivahti on ECHL-mestari Michael Garteig − myös Patrik Virta kirvesrintoihin ja Kuuselalle pitkä jatkosopimus *Jatkoaika.com*.  19.6.2019. Jatkoaika r.y. Viitattu 22.6.2019.
24. ↑  HPK toi kitkerän maun Tappara-pomon jäähyväisille – tähtihyökkääjän loukkaantuminen synkisti iltaa entisestään *MTVuutiset.fi*.  28.12.2019. Telia Company AB. Viitattu 19.3.2020.
25. ↑  Seppä, Lassi: Jukka Peltola palaa Tapparan kapteeniksi − Patrik Virta nousee kapteenistoon *Jatkoaika.com*.  6.8.2020. Jatkoaika r.y. Viitattu 6.8.2020.
26. ↑  Elite Prospects - Tappara *eliteprospects.com*. Everysport Media Group AB. Viitattu 10.6.2021. (englanniksi)
27. ↑  Elite Prospects - Liiga Stats 2020-2021 *eliteprospects.com*. Everysport Media Group AB. Viitattu 10.6.2021. (englanniksi)
28. ↑  Lahtinen, Matias: Tappara solmi jatkosopimukset kolmen hyökkääjänsä kanssa – Otto Rauhala jatkaa kasvattiseurassaan *Jatkoaika.com*.  22.12.2020. Jatkoaika r.y. Viitattu 22.12.2020.
29. ↑  Elite Prospects - Tappara *eliteprospects.com*. Everysport Media Group AB. Viitattu 1.7.2022. (englanniksi)
30. ↑  Savonen, Ilari: Tässä ovat SM-liigan tuoreet mestarit – tähtiloistoa ja pahasti sivuraiteille jääneitä nimipelaajia *MTVuutiset.fi*.  28.4.2023. TAMPERE:  Telia Company AB. Viitattu 10.7.2023.
31. ↑  Savolainen, Samuel: HPK vahvistuu ensi kaudella Tapparasta saapuvalla paluumuuttajalla *hameensanomat.fi*.  3.4.2023. Hämeen Sanomat Oy. Viitattu 10.7.2023.
32. ↑  Double-Sieger Virta wechselt zum ERC *erc-ingolstadt.de*.  14.6.2023. ERC Ingolstadt Eishockeyclub GmbH. Viitattu 10.7.2023. (saksaksi)
33. ↑  Nuorten leijonien lopullinen kisajoukkue julki *Jatkoaika.com*.  23.12.2015. Jatkoaika r.y. Viitattu 24.12.2015.
34. ↑  Laine, Hannu: U18: HPK:n Patrik Virta innoissaan maajoukkuekutsusta - "Kivaa luettavaa" *leijonat.fi*.  28.10.2013. Suomen Jääkiekkoliitto – Finlands Ishockeyförbund ry. Viitattu 18.10.2014.
35. ↑  Pikkuleijonien MM-leiriryhmä nimetty – kotikisoihin reilu pari viikkoa *MTVuutiset.fi*.  31.3.2014. Telia Company AB. Viitattu 18.10.2014.
36. ↑  Patrik Virta *Elite Prospects*. Everysport Media Group AB.  (englanniksi)
37. ↑  Kanta-Hämeen uudet ylioppilaat ovat täällä *hameensanomat.fi*.  18.5.2015. Hämeen Sanomat Oy. Viitattu 19.3.2020.